ЧОВЕКЪТ, КОЙТО СИ ГОВОРИ САМ

Най-трудно е да кажеш първата дума. В 280 съм, не е претъпкан, но има доста хора. До мен стои младо момиче с кожено палтенце. Срещу мен възрастна жена демонстративно разглежда някакви снимки(явно правени в чужбина). А на мен ми е едно такова, не съвсем комфортно. Тананикам си наум една песен по мотив на Майкъл Джексън. После се сещам един виц за него и за едни деца в един самолет. После ми се ще да го кажа на някой, щото ми е смешно. В рейса всеки мълчи и гледа сериозно, целеустремено (дано целта им да не е просто някоя от спирките на рейса). Дори ничий GSM не звъни. В тази тишина просто е грехота да не кажа нещо.

- Отдавна си говоря сам, но за първи път опитвам на публично място.

Момичето до мен се отмести по-встрани. Жената със снимките ме изгледа критично-съжалително през очилата си. Никой нищо не отвърна.

Оттогава си говоря сам, наваксвайки и за другите. Най-трудно е да кажеш първата дума.